
                                                                                                              ANEXA 1 la HCL         /2025
REGULAMENT

Privind amplasarea și autorizarea mijloacelor de publicitate pe raza Municipiului Baia Mare
Capitolul 1 – Dispoziții generale

(1) Prezentul regulament stabilește modul de amplasare și autorizare a mijloacelor de publicitate pe raza municipiului Baia Mare.

(2) Regulamentul este elaborat în temeiul prevederilor:

· Legii nr. 185/2013 privind amplasarea și autorizarea mijloacelor de publicitate, republicatǎ;

· Legii nr.50/1991 privind autorizarea executării lucrărilor de construcții, republicatǎ;

· Legii nr. 422/2001 privind protejarea monumentelor istorice, republicatǎ;

· Legii nr. 227/2015 privind Codul fiscal;

· Ordonanței nr.43 din 28 august 1997, privind regimul drumurilor, republicat;                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                        

· Ordonanţa Guvernului nr. 2/2001 privind regimul juridic al contraventiilor, cu modificările si completările ulterioare prin Legea nr. 180/2002;

· OUG nr. 57/2019 privind Codul Administrativ

Art. 1. Prevederile prezentului regulament se aplică administraţiei publice locale, proprietarilor și beneficiarilor mijloacelor de publicitate, operatorilor de publicitate, precum şi tuturor persoanelor fizice şi juridice implicate în activitatea de publicitate.

Capitolul 2 - Definiţii

Art. 2. În înţelesul prezentului regulament, termenii şi expresiile de mai jos au următoarele semnificaţii:

· afiş - mijloc de transmitere a mesajelor publicitare, culturale, comerciale, politice, de instructaj şi altele asemenea, imprimat pe suport hârtie sau pe folie sintetică şi expus public;

· aviz temporar - act tehnic cu caracter obligatoriu, emis de structura de specialitate a administraţiei publice locale, în urma unei proceduri de analiză a proiectului tehnic şi a oportunităţii din punct de vedere urbanistic, pentru amplasarea mijloacelor de publicitate temporară, având structuri fără fundaţie;

· banner - suport pentru mesajul publicitar confecţionat din folie sintetică sau din material textil, în mod obişnuit cu formă dreptunghiulară, ancorat în zone publice sau cu expunere spre zonele publice;

· calcan - faţadă fără goluri a unei construcţii, situată pe limita de proprietate laterală sau posterioară, destinată de regulă să fie acoperită de zidul asemănător al unei clădiri vecine;

· clădire aflată în stare de deteriorare – clădire care prezintă deteriorări ale faţadelor și/sau ale elementelor decorative ale acestora, de natura crăpăturilor, exfolierilor, desprinderilor, dezvelirilor de pe suportul constructiv;

· Citylight -  mobilier stradal pentru publicitate outdoor, aşezat pe unul sau mai multe picioare, cu iluminare interioară (backlit), cu impact major asupra traficului pietonal, localizat în câmpul vizual imediat al pietonilor: staţii de autobuz, colţuri de strada, aeroport etc. Dimensiunea standard este de 1,60x1,10 m cu înălțime picior 0,50 m.

· ecran publicitar - ecran cu LED-uri, LCD sau altele asemănătoare, pe care se rulează grafică, spoturi şi altele asemenea, cu conţinut dinamic şi de dimensiuni variabile;

· firmă - orice inscripţie, formă sau imagine ataşată unei clădiri, cu referire la un operator economic sau la o activitate care se desfăşoară în interiorul clădirii;

· incintă - suprafaţa de teren înconjurată din toate părţile de construcţii, de amenajări sau împrejmuiri;

· indicator publicitar direcţional (panou direcţional) - înscris, formă ori imagine care indică o direcţie, proximitatea unui obiectiv sau a unei clădiri unde se desfăşoară o anumită activitate. În aceeaşi categorie se includ bannerul vertical, caseta luminoasă, tăbliţa indicatoare, toate de mici dimensiuni, fixate prin prinderi speciale pe clădiri, stâlpi şi altele asemenea;

· mesh - mijloc de transmitere a unui mesaj publicitar realizat din material sintetic perforat, cum ar fi plasa fină, de obicei de mari dimensiuni, fixat pe clădiri fixat direct sau prin intermediul unor suporţi pe clădiri;

· mesh digital - suport publicitar de mari dimensiuni expus pe suprafaţa exterioară a unui imobil şi care foloseşte modul electronic de afişare a reclamei;

· mijloace de publicitate - ansamblu de elemente constructive (suporturi publicitare, mesh-uri, ecrane publicitare) folosite în scopul prezentării unei activităţi comerciale, industriale, artizanale sau liber-profesioniste ori a unui eveniment;

· panou publicitar mobil - panou publicitar de dimensiuni reduse, amplasat la sol, fără fundaţie sau alt sistem de fixare, stabilizat prin propria greutate;

· panou publicitar - structură provizorie folosită pentru afişarea unui mesaj publicitar;

· proiect publicitar special - construcţie provizorie atipică, creată special în scopul promovării unui produs, a unui serviciu sau eveniment şi care nu are în alcătuirea sa elemente de fundaţie şi/sau structuri publicitare clasice;

· promovare - ansamblu de activităţi şi mijloace folosite pentru a difuza un produs sau serviciu pe piaţă;

· publicitate - totalitatea modalităţilor şi instrumentelor specifice utilizate pentru a facilita cunoaşterea şi aprecierea de către consumatori a anumitor produse, servicii sau pentru a informa publicul asupra unor evenimente, a destinaţiei unor spaţii, lansări de produse, deschideri de magazine şi altele asemenea, precum şi orice formă de prezentare a unei activităţi comerciale, industriale, artizanale sau liber-profesioniste având ca scop promovarea vânzării de bunuri şi servicii, de drepturi şi obligaţii;

· publicitate luminoasă - publicitate realizată prin corpuri luminoase, afişe sau panouri luminate printr-o sursă de lumină amplasată astfel încât să asigure iluminarea afişului, panoului ori corpului publicitar;

· publicitate pe vehicule - publicitate realizată prin lipirea de afişe, montarea de panouri sau vopsirea vehiculelor în scopuri publicitare;

· publicitate stradală (outdoor) - publicitate efectuată în spaţii deschise, în exteriorul clădirilor;

· publicitate temporară - publicitate realizată cu ocazia unor evenimente, manifestaţii culturale sau sportive, precum şi pentru acţiuni de promovare de produse sau activităţi;

· Publicitate atipică - publicitate realizată prin intermediul unor mijloace, structuri, corpuri, instalații originale, fară repetiție;

· Publicitate neluminoasă - publicitate care se face prin afișe sau panouri publicitare, inscripții pe material textil fără sistem de iluminare înglobat sau amplasat special în exterior pentru asigurarea iluminării;

· Prismă – element constructiv mărginit de feţe plane, egale și paralele care formează cele două baze, iar celelalte, în formă de parallelogram, formează fetele laterale.

· reclamă publicitară - activitate prin care o persoană fizică sau juridică promovează un brand, marcă, serviciu, informaţie utilă, activitate, produs, idee, folosind mijloace de promovare cunoscute în scopul de a convinge, a face cunoscut sau a atenţiona publicul larg;

· Roof-top sistem publicitar de mari dimensiuni montat pe acoperișul sau pe terasa unei clădiri;

· steag publicitar - piesă de stofă, pânză sau material plastic ataşată la un suport lance, catarg sau stâlp, purtând culori, embleme, simboluri sau mesaje publicitare;

· structură de publicitate autoportantă - cadru suport amplasat la sol, fără fundaţie sau alt sistem de fixare, stabilizat prin propria greutate, pe care sunt dispuse feţe realizate din materiale uşoare de tip mesh, plasă fină, pânză şi altele asemenea, pe care se află imprimate reclame şi mesaje publicitare;

· Suprafaţă vitrată – element constructiv care permite luminarea naturală a unui spaţiu interior, dar și comunicarea vizuală exterior/interior.

· Sticlă sablată – sticlă cu aspect îngheţat.

· Sistem publicitar - structura (poate fi o construcție sau o confecție dintr-un material nealterabil) ce servește drept suport pentru mesaje publicitare. Pot fi: corpuri şi panouri de afişaj (panouri publicitare, panouri direcționale–indicatoare, casete luminoase, citylights, publicitate volumetrică), firme şi alte tipuri de reclame (baloane gonflabile, obiecte promoționale etc.);
· Totem publicitar - structură constructivă sub formă de coloană inscripţionată cu texte și elemente grafice prin care o persoană fizică/juridică își identifică activitatea, amplasată în dreptul spaţiului și numai pe perioada în care își desfășoara activitatea, fără a perturba activitatea altor agenţi economici, și profilul transversal al străzii permite circulaţia fluentă atât pietonal cât și rutier;
Capitolul 3 – Procedura de avizare și autorizare

(1) Aprobarea amplasării, executării lucrărilor, menţinerii mijloacelor de publicitate, respectiv desfiinţarea acestora, se poate realiza numai în baza autorizaţiei de construire/desfiinţare, emisă în condiţiile Legii 50/1991, sau în baza avizului de publicitate temporară, emis în condiţiile prezentului Regulament de Publicitate.
(2)  Autorizaţia de construire se emite la cererea deţinătorului unui titlu care conferă dreptul de construire pe baza: cererii de autorizare (+anexă) completate corect, dovezile titlului care conferă dreptul de construire, copiei certificatului de urbanism, avizelor solicitate prin certificatul de urbanism, documentaţia tehnicǎ, întocmite conform legii – care va include şi foto-simulare înainte şi după amplasare, dovezii achitării taxei de autorizare şi dovezii depunerii declaraţiei de impunere pentru stabilirea taxei de afişaj.
(3) Ȋn autorizaţia de construire, se va preciza caracterul provizoriu al construcţiei și durata de autorizare a mijlocului de publicitate autorizat.
(4) Mijloacele de publicitate amplasate pe schele de organizare a șantierului, sau a celor de punere în siguranţă a cladirilor, se autorizează odată cu autorizarea organizării de șantier pe toată durata de execuţie a lucrărilor.
(5) Nu se eliberează autorizaţie de construire sau aviz de publicitate temporară pentru amplasarea mijloacelor de publicitate, pe construcţii neautorizate sau la care s-au executat lucrări neautorizate.

(1) În cazul în care, la expirarea termenului de autorizare a mijlocului de publicitate nu a fost obţinută prelungirea acestui termen, proprietarul construcţiei-suport de publicitate are obligaţia desfiinţării mijlocului de publicitate şi aducerii imobilului la starea iniţială. 
(2) Prelungirea termenului de autorizare a mijlocului de publicitate se realizează prin emiterea unei noi autorizații de construire.

(3) În situaţia în care, în termen de 30 zile de la data expirării termenului de autorizare a mijlocului de publicitate, proprietarul construcţiei-suport de publicitate nu a îndeplinit obligaţiile prevăzute la alineatul (1), administarția publicǎ localǎ va demara precedurile de desființare pe cale administrativa conform legislației în vigoare. 

(4) Cheltuielile rezultate ca urmare a acţiunilor prevăzute la alin. (3) sunt în sarcina proprietarului construcţiei şi vor fi recuperate ulterior de la acesta, în condiţiile legii. 

(5) Procedura de desființare poate fi declanşată din oficiu de către primarul municipiului, de către Inspectoratul de Stat în Construcţii sau la solicitarea deţinătorului legal al imobilului.

(6) Deţinătorii mijloacelor de publicitate sunt obligaţi să asigure întreţinerea şi repararea pe întreaga perioadă de menţinere în amplasament a acestora. 

(7) In interiorul perioadei de funcționare a mijlocului de publicitate, operatorul de publicitate are posibilitatea să schimbe conținutul reclamei fără a modifica forma si dimensiunile acesteia cu acordul prealabil al autorităţii publice locale. În momentul schimbării conţinutului reclamei documentaţia va fi însoţită de o planşă modificatoare pentru obţinerea avizului structurii care a emis autorizaţia.
(8) În situaţia în care proprietarul construcţiei-suport pentru mijloace de publicitate nu are contracte de publicitate în derulare, va afişa materiale privind propria activitate sau materiale privind campanii educaţionale, umanitare, sociale, culturale de interes public.

(1) Avizul de publicitate temporară este actul care permite amplasarea sistemelor publicitare care nu necesită fundaţii (afişe, postere, mesh-uri, easy change-uri, standuri publicitare, prisme sau cuburi publicitare etc.) folosite ca purtator de mesaj în cadrul unor campanii publicitare pentru activitaţile de promovare de scurtă durată, care se desfăşoară pe domeniul public sau privat (festivaluri, târguri, expoziţii, lansări de produse, distribuiri de mostre şi tipărituri, manifestări cu ocazia unor evenimente speciale cu caracter social, politic, cultural – distractiv, comercial, turistic, sportiv, etc.), strict pe perioada campaniilor
(2) Perioada de valabilitate a avizului pentru publicitate temporară este de maximum 30 de zile şi poate fi prelungită o singură dată, la cererea solicitantului, pentru o perioadă cel mult egală cu cea aprobată iniţial.

(3) În vederea obţinerii avizului pentru publicitate temporară, sistemele publicitare folosite ca purtător de mesaj trebuie să îndeplinească următoarele condiţii:

a) să fie folosite ca purtător de mesaj în cadrul unor activităţi de promovare cu durată determinată şi precizată;

b) să poată fi montate sau demontate în decursul a 48 ore;

c) toate amplasamentele aprobate prin avizul pentru publicitate temporară să fie aduse la starea iniţială, în cel mult 24 de ore de la încheierea termenului de valabilitate a avizului pentru publicitate temporară;

d) amplasarea sistemelor de publicitate temporară nu va prejudicia activitatea din zona de amplasare (accese, circulaţie, altă semnalistică legal amplasată etc.)

e) amplasarea prismelor publicitare sau altor asemenea sisteme publicitare se face de regulă în spaţii largi, fără a stânjeni circulaţia rutieră şi pietonală, vizibilitatea altor sisteme de publicitate legal amplasate anterior, precum şi activitatea curentă din zona de amplasare; stabilirea amplasamentului prismelor publicitare sau altor sisteme publicitare voluminoase se face cu Avizul Primarului fundamentat de Comisia de Dezvoltare Urbană.

(4) Avizul de publicitate temporarǎ se eliberează solicitantului în baza unei documentaţii compuse din:

a) cerere pentru eliberare aviz publicitate temporară;

b) certificat de înmatriculare a firmei (copie);

c) schiţă cu elemente de localizare exacta a amplasamentului/simulare foto a sistemului publicitar propus;

d) dovada unui drept real asupra imobilului pe care va fi amplasat sistemul publicitar;

e) copie după contractul de publicitate din care să rezulte valabilitatea acestuia;

f) documentele de plată pentru emiterea aviz publicitate temporară: taxă de reclamă şi taxă de ocupare domeniu public (în situaţia în care activitatea de promovare se desfăşoară pe domeniul public sau privat al municipiului Baia Mare);

g) în cazul în care sistemul publicitar va fi amplasat în imediata vecinatate a intersecţiilor se va depune plan de situaţie sc 1:500, pe care se vor marca elemente existente și propuse cotate, distanţa faţă de intersecţie care nu poate fi mai mică de 50 m, în caz contrar se va face dovada că se respectă normele privind circulaţia rutieră prin obținerea unui aviz de la Poliţia Rutieră.

Art. 3. Zone de publicitate: identificare și delimitare
(1) Pe teritoriul administrativ al municipiului Baia Mare se stabilesc zonele de publicitate lărgită şi respectiv  zonele de publicitate restrânsă, dupa cum urmeaza:

a) Zona de publicitate restrânsă A1 – este constituită de Centrul istoric al municipiului Baia Mare (Oraşul medieval Rivulus Dominarum), cod LMI 2010 MM-II-a-A-04432, zona delimitată de str. Olarilor, str. Horea, str. Pintea Viteazul, str. Mureşanu Andrei, str. Tineretului, str. Pietrosului, str. Rodnei şi râul Săsar, rezervație de arhitectură, potrivit anexei 1 la prezentul regulament.

b) Zona de publicitate restrânsă A2 – este constituită de monumentele istorice situate în afara centrului istoric și zonele de protecție ale acestora, de monumente de for public și zonele lor de protecție precum și din incintele cuprinzând construcții cu valoare arhitecturală deosebită de pe raza municipiului Baia Mare, altele decât monumentele istorice, potrivit anexei 2 la prezentul regulament;

c) Zona de publicitate restrânsă A3 este constituită din zonele protejate menționate la art.11 alin. (1) din prezentul regulament.

d) Zona de publicitate largită B1: este definită de traseele drumurilor clasificate, de acces în municipiul Baia Mare, pe porțiunile situate în intravilanul municipiului având destinație comercială și industrială,  în extravilanul municipiului, precum și de șoseaua de centură a municipiului, potrivit anexei 3 la prezentul regulament.

e)  Zona de publicitate largită B2 este constituită din restul teritoriul administrativ al Municipiului Baia Mare cu excepția zonelor de publicitate restransa A1-A3 și zonei de publicitate extinsă B1.

(2) Pentru zonele definite mai sus, categoriile de mijloace de publicitate permise ș restricționate sunt detaliate în cuprinsul prezentului regulament și sintetizate în anexa 4 la regulament.
Art. 4. Modificarea prezentului Regulament Local de publicitate se face doar cu aprobarea Consiliului Local al municipiului Baia Mare.

(1) Amplasamentele aflate în proprietatea sau în administrarea municipiului Baia Mare destinate montării mijloacelor de publicitate vor respecta prevederile art. 12 din Legea 185/2013.

(2) Panouri publicitare amplasate pe domeniul public pot fi prevăzute cu ceasuri digitale/analogice pentru afişarea orei, datei şi temperaturii. 
Art. 5. Reguli generale privind amplasarea publicitǎții stradale
(1) Publicitatea este permisă atât pe domeniul public sau privat al statului şi al unităţii administrativ-teritoriale, cât şi pe proprietatea privată a persoanelor fizice sau juridice, cu respectarea prevederilor legale în vigoare.

(2) În cazul construcţiilor-suport pentru mijloace de publicitate, indiferent de regimul de proprietate al imobilelor pe care sunt amplasate, este obligatorie afişarea de materiale publicitare pe întreaga perioadă de menţinere în amplasament a acestora.

(3) În situaţia în care proprietarul construcţiei-suport pentru mijloace de publicitate nu are contracte de publicitate în derulare, va afişa:

a)  materiale privind propria activitate, caz in care datoreaza taxa de publicitate;

b)  materiale privind campanii educaţionale, umanitare, sociale, culturale de interes public sau cu conţinut informativ privind monumente istorice sau zone de interes turistic din municipiul Baia Mare, materiale ce se vor realiza de către operatorii de publicitate prin efort propriu, conţinutul informativ al acestora va fi pus la dispoziţie de către Primăria Municipiului Baia Mare - în acest caz nu se  datoreză taxa pentru afişaj;

(4) Proprietarii ecranelor publicitare au obligaţia transmiterii de informaţii de interes public şi local, precum şi informaţii de interes pentru populaţie în cazul unor situaţii de urgenţă. Conţinutul şi modul de transmitere a informaţiilor vor fi stabilite prin protocol încheiat între proprietarii ecranelor publicitare şi autorităţile administraţiei publice locale, respectiv alte instituţii abilitate ale statului.

(5)  Primarul sau primarul general al municipiului București este obligat să ceară proprietarului mijlocului de publicitate desființarea construcției-suport pentru mijlocul de publicitate, atunci când constată lipsa afișării materialelor publicitare pe o perioadă mai mare de 60 de zile.
(6)  Mijloacele de publicitate care se amplasează în zona drumurilor publice se autorizează și se execută cu respectarea prevederilor actelor normative în vigoare privind regimul drumurilor și circulația pe drumurile publice, ale normelor tehnice privind proiectarea și amplasarea construcțiilor, instalațiilor și panourilor publicitare în zona drumurilor, pe poduri, pasaje, viaducte și tuneluri rutiere, precum și ale legislației ce reglementează domeniul public și regimul proprietății.

(1) Amplasarea mijloacelor de publicitate – cu excepţia celor destinate punerii în valoare a zonelor de interes public
 - este interzisă:

a) în zonele naturale protejate de pe raza Municipiului Baia Mare: 

i. Arboretele de castan comestibil – ROSCI0003 (parțial pe raza   Municipiului Baia Mare) - sit de importanță comunitară – parte a rețelei ecologice europene Natura 2000;

ii. Rezervaţia arboretului de castan – categoria IV IUCN – rezervație naturală forestieră (parțial pe raza Municipiului Baia Mare);

iii. Coloanele de la Limpedea – arie protejată de interes național - categoria a III-a IUCN - rezervație naturală de tip geologic;

iv. Tăul lui Dumitru categoria IV IUCN – rezervație naturală de tip botanic – zona umedă (parțial pe raza Municipiului Baia Mare)

v. Rezervația fosiliferă Chiuzbaia –categoria III IUCN - rezervație naturală de tip paleontologic (parțial pe raza Municipiului Baia Mare);

vi. Munții Gutâi - ROSPA0134 (parțial pe raza Municipiului Baia Mare) - sit de importanță comunitară – parte a rețelei ecologice europene Natura 2000;

b) în parcuri, grădini, scuaruri şi alte spaţii verzi publice amenajate cu caracter ornamental;
c) în locurile de joacă sau locurile de odihnă situate în zona blocurilor de locuinţe colective;
d) în păduri, indiferent de forma de proprietate;
(2) Amplasarea mijloacelor de publicitate este interzisă:

a) pe cladiri, reprezentând sedii ale autorităților administrației publice locale și centrale, precum și ale instituțiilor publice, cu excepția afișajelor care anunță activitatea ce se desfășoară în interiorul sediilor;
b) pe carosabilul străzilor și a drumurilor, indiferent de categoria acestora;
c) în amplasamente care blochează fluxurile pietonale;

d) pe clădirile aflate în stare avansată de deteriorare, în situaţia în care amplasarea mijlocului de publicitate afectează structura de rezistenţă şi/sau stabilitatea şi integritatea elementelor constructive şi decorative ale anvelopei clădirii;

e) pe arbori;

f) pe stâlpi de semnalizare rutieră sau de circulație; pe stâlpii de alimentare cu energie electrică, pe stâlpii de iluminat public, pe stâlpii de susținere a elementelor de transport public, pe stâlpii de telecomunicații sau orice alt tip de stâlpi amplasați în localități sau de-a lungul arterelor de circulație;
g) în incintă și pe elementele de împrejmuire a cimitirelor, lăcaşurilor de cult, a scuarurilor, parcurilor și grădinilor publice;

h) pe monumentele istorice, cu excepţia firmelor care anunţă activitatea ce se desfăşoară în interiorul clădirii şi a mesh-urilor amplasate pe perioada efectuării lucrărilor de consolidare/restaurare;

i) pe monumente de for public, pe alte obiecte de arta monumentală;

j) pe clădirile reprezentând sedii ale autorităţilor administraţiei publice locale şi centrale, precum şi ale instituţiilor publice, cu excepţia afişajelor care anunţă activitatea ce se desfăşoară în interiorul sediilor;

k) în zonele cu regim special de pază şi supraveghere;

l) în interiorul intersecţiilor şi al sensurilor giratorii, în spaţiul destinat circulaţiei autovehiculelor şi semnalizării rutiere, precum și în zone în care desfăşurarea în condiţii normale a traficului ar putea fi perturbată (zone de asigurare a vizibilitatii), în curbe cu vizibilitate redusă sau în alte puncte periculoase pentru trafic, în zone cu evenimente rutiere frecvente sau deosebite;

m) pe lucrările de artă care traversează drumul, pe portale cu semnalizare rutieră sau în soluţii independente autoportante în traversarea drumului;
n) in spații verzi cu caracter ornamental sau cu valoare deosebită;
o) în locurile de joacă sau locurile de odihnă situate în zona blocurilor de locuințe colective;
p) în zonele în care a fost restricționată sau interzisă publicitatea prin Regulamentul local privind amplasarea mijloacelor de publicitate;
q) pe parapetele și/sau pereții pasajelor rutiere subterane și supraterane ori sub poduri;
(3) Se interzice amplasarea şi utilizarea mijloacelor de publicitate sonore care pot tulbura liniştea publică, cu excepţia vehiculelor publicitare utilizate în condiţiile legii, cu avizul Comisiei Municipale de Circulație.

(4) Se interzice amplasarea mijloacelor de publicitate care prin formă, conţinut, dimensiuni şi culori în combinaţii specifice pot fi confundate cu mijloacele de semnalizare rutieră sau împiedică vizibilitatea acestora, precum şi a indicatoarelor de orientare şi informare.

(5) Firmele/reclamele luminoase amplasate la mai puţin de 50,0 m de semnalizările rutiere nu vor folosi culori specifice acestora și lumină intermitentă.

(6) Pentru panourile/sistemele publicitare cu lumină dinamică, intensitatea luminii se va regla astfel încât aceasta să nu deranjeze locatarii din zonă, funcţionarea acestora va fi întreruptă între orele 22.00 – 7.00, interval în care se vor afişa numai reclame statice.

(7) În  situaţia în care pe faţada sau pe calcanul unei clădiri sunt amplasate mai multe mijloace de publicitate în afară de firme, acestea vor fi realizate în mod unitar, fiind obligatoriu de acelaşi tip şi de aceleaşi dimensiuni, fiind încadrate simetric pe faţada sau pe calcanul respectiv.

(8) Se interzice inscripţionarea reclamelor, textelor publicitare direct pe împrejmuiri, zidurile imobilelor, stâlpilor de orice fel, trotuarelor sau aleilor prin diverse metode grafice, în scop comercial.
(9) Este interzisă amplasarea sistemelor de publicitate dacă stânjenesc funcţionalitatea imobilelor adiacente (blochează accesul, reduc nivelul de însorire sub normele sanitare etc.) sau dacă obturează alte sisteme de publicitate legal amplasate.

(10) Se interzice amplasarea mijloacelor de publicitate la o distanţă mai mică de 2,00 m faţă de limita de proprietate a imobilelor sau terenurilor private ale persoanelor fizice şi/sau juridice, fără acordul scris al proprietarilor, şi numai dacă, prin această amplasare, nu se afectează accesul şi utilizarea fără îngrădire a proprietăţii şi/sau nu se estompează în niciun fel vizibilitatea din şi înspre proprietate.

(11) Se interzice acoperirea cu orice mijloc de publicitate a suprafeţelor vitrate ale clădirilor pe o suprafaţă mai mare de 25% din zona vitrată.
(1) În scopul asigurării siguranţei cetăţenilor şi integrităţii bunurilor, operatorii de publicitate vor realiza mijloacele publicitare cu materiale şi sisteme constructive ce respectă prevederile legale privind calitatea în construcţii. 
Materialele din care se vor executa sistemele publicitare vor fi de bună calitate, rezistente la intemperii şi vor avea un aspect estetic care nu va afecta imaginea urbană a zonei în care se amplasează.

(2) Operatorii de publicitate au obligaţia să asigure identificarea panourilor publicitare prin inscripţionarea acestora cu informaţii privind denumirea operatorului, codul de identificare fiscală a acestuia şi numărul autorizaţiei de construire.

Capitolul 4. Reguli specifice privind amplasarea mijloacelor de publicitate pe zone de publicitate

Art. 6. Amplasarea firmelor
(1) Firmele anunţă o activitate, ele nu pot cuprinde elemente ce se constituie ca reclamă pentru un produs sau marcă.

(2)  Pe o firmă se poate inscripționa numele, denumirea comercială, sigla, obiectul de activitate, alte texte specifice, sub care o persoană fizică sau juridică iși exercită activitatea sau eventuale elemente reglementate prin acte normative.

(3) Suportul pentru firmă se amplasează pe faţada imobilului unde se exercită activitatea, pe împrejmuirea imobilului sau în incinta imobilului.

(4) Firmele se vor executa, obligatoriu, din materiale rigide, cu exceptia copertinelor; nu se acceptă firme din materiale fără durabilitate (panza, poliplan, carton etc).

(5) Firmele se amplaseaza, in conditiile alineatului (4) dupa cum urmeaza:

a) Firmele vor fi corelate cu arhitectura faţadelor, ce poate determina restricţii importante privind poziţia, dimensiunile şi designul acestora. Firmele vor avea dimensiuni adaptate spaţiului disponibil pe faţadă si nu vor putea altera sau intra în contradicţie cu detaliile / expresia arhitecturală a clădirii. 

b) Pentru activitațile care se desfășoară în apartamente/porțiuni din clădirile de locuit ce sunt adiacente faţadei la parterul/demisolul imobilelor și utilizează accesul locatarilor pot fi dispuse doar firme sub forma unor plăci gravate/inscripţionate, în zona accesului în clădire, cu acordul proprietarilor direct afectați.

c) Pe clădirile de locuit având spații cu altă destinație decât cea de locuire la parter sau mezanin, firmele se vor amplasa numai pe faţadele corespunzătoare acestor spaţii şi cu respectarea elementelor configurativ-volumetrice (arhitecturale) ale imobilului.

d) În cazul clădirilor în care îşi au sediile mai multe firme, având intrare/intrări comune (clădiri de birouri), amplasarea firmelor se va face în vecinătatea intrării, intr-un pachet standardizat care poate fi: o coloană luminoasă în care se vor încadra toate firmele, o succesiune verticală de casete luminoase/litere volumetrice sau o succesiune verticală/grupare de plăci metalice gravate. Se recomandă ca pentru un imobil să se utilizeze o singură categorie de firme: fie luminoase fie plăci gravate. În cazul imobilelor cu accese multiple sau cu mai multe corpuri de clădiri în incintă se admite amplasarea pe faţada principală (situată la strada principală) a tuturor firmelor, grupate de regulă în funcţie de accesul folosit şi cu indicatoare privind accesul.

e) firmele în consolă se amplasează la o înălţime minimă de 2,50m de la nivelul trotuarului. Faţă de planul vertical al faţadei, firmele vor putea ieşi în consolă maximum 0.60m, dar păstrând o distanţă de minimum 1,00m faţă de planul vertical ce trece prin bordura carosabilului sau faţă de limita interioară a plantaţiei de aliniament;
f) copertinele pe care se inscripţionează o firmă vor fi amplasate la minimum 2,50m înălţime faţă de nivelul trotuarului şi vor ieşi din planul faţadei maximum 1,20m; ele vor păstra o distanţă de minimum 1,00m faţă de planul vertical ce trece prin bordura carosabilului sau faţă de limita interioară a plantaţiei de aliniament.

g) Pentru o activitate se va putea amplasa o singură firmă. Prin excepţie, în cazul imobilelor de colţ se pot amplasa firme pe faţadele aferente ambelor străzi. In situaţiile în care e posibilă dispunerea firmei în partea superioară a faţadei, o a doua firmă poate fi dispusă la nivelul parterului.

h) Firmele tip “Totem” se pot amplasa, în condițiile alineatului 4, numai în dreptul spaţiului destinat activităţii care face obiectul publicităţii, fără a perturba activitatea altor agenți economici; 
i) Firmele de tip “Totem” se pot amplasa pentru activitățile ce se desfășoară în apartamente de bloc, cu Avizul Primarului fundamentat de Comisia de Dezvoltare Urbană.

(6) În situaţia în care o clădire în care funcționează una sau mai multe firme intră în proces de reabilitare a faţadei, autorizarea noii semnalisticii şi publicitaţii se va face în baza unui studiu de faţadă, parte integrantă din documentaţia tehnică de autorizare a lucrarilor de reabilitare.

(1) Amplasarea firmelor şi copertinelor inscripţionate se autorizează în condiţiile art. 4.

(2) Prin excepţie de la prevederile alin. (1), autorizaţia de construire nu este necesară în cazul firmelor inscripţionate pe vitrinele şi uşile de acces, conform art. 12;
(3) Firmele inscripţionate pe vitrinele/uşile de acces se amplasează în baza Avizul Primarului fundamentat de Comisia de Dezvoltare Urbană.

(4) Amplasarea firmelor prevăzute la alin. (3) se va face după achitarea taxelor de publicitate prevăzute de legislaţia în vigoare.

(5) Documentaţiile pentru autorizarea construirii firmelor și copertinelor inscripționate vor cuprinde în mod obligatoriu întreaga faţadă a imobilului, pe care vor fi reprezentate detaliat toate elementele prezente (arhitecturale, alte firme, inscripţii, firide de branşament la utilităţi etc)

(6) La montarea/demontarea firmelor, proprietarii acestora au obligaţia să aducă faţada clădirii la starea iniţialǎ, prin înlăturarea amprentelor firmelor şi reparaţii ale zonei de montare, inclusiv zugrăvirea locală şi aducerea la aspectul iniţial.

(1) Ca elemente importante în definirea imaginii urbane, firmele vor avea un design de bună calitate şi vor fi realizate din materiale adecvate.

(2) În cazul firmelor iluminate, reflectoarele se vor amplasa astfel încât să asigure o iluminare uniformă, care să pună în valoare clădirea şi care să nu deranjeze traficul auto şi pietonal, reflectoarele fiind mascate de elemente ale construcţiei sau firmei. 

(3) Firmele iluminate vor fi amplasate la minimum 3,00m de la nivelul trotuarului. 

(4) Firmele iluminate amplasate la mai puţin de 30 m de semnalizările rutiere nu vor folosi culorile specifice acestora şi nici lumină intermitentă.

(5) Se interzice amplasarea de firme iluminate pe stâlpii de electricitate/iluminat public/destinati sustinerii semafoarelor.

(1) Pe faţada spaţiilor comerciale de la parterul imobilelor de locuit se pot amplasa, alături de firme, şi alte mijloace de publicitate cu respectarea prevederilor referitoare la autorizarea şi executarea materialelor publicitare.

(2) Publicitatea amplasată pe faţada unui spaţiu comercial se va diferenţia faţă de firmă.

Capitolul 5. Reglementari specifice la Amplasarea firmelor in zonele de publicitate restransa

Art. 7. Amplasarea firmelor in zona A1
(1) Condiții speciale suplimentare pentru firmele amplasate în zona de publicitate restrânsă A1:

a) toate tipurile de firme, prin formă și alcătuire, vor oglindi stilul istoric, iar valoarea lor estetică va încadra obiectul de publicitate/informare în categoria de ornament aflat în armonie cu ansamblul arhitectural;

b) tipul firmele destinate instituțiilor se vor face în baza unor proiecte unicat, adaptate suprafeței disponibile, fără afectarea detaliilor și fără să concureze arhitectura clădirii (forme, culori etc);

c) tipul reclamelor și firmelor societǎților, precum și simbolistica adoptată se vor face în baza unor proiecte unicat, adoptând forme bidimensionale și tridimensionale care să nu concureze arhitectura clădirii (forme, culori etc) și să nu afecteze detaliile fațadelor; 

d) caracterul literelor pentru text va prelua elementele stilistice din arhitectura imobilului;

e) firmele inscripţionate pe vitrinele/uşile de acces se pot realiza numai prin metoda de matuire a geamului tâmplăriei, în baza avizului Arhitectului Șef cu plata taxei de publicitate prevăzute în legislație;

Art. 8. Amplasarea firmelor in zona A2
(1) Firmele amplasate pe clădirile monument istoric și în zona de protecție a acestora din zona A2 vor respecta condițiile prevăzute la articolul 19 și vor fi avizate de Direcția Județeană pentru Culturǎ Maramureş în cazul monumentelor istorice , inclusiv zona lor de protecție și dupa caz de Comisia Tehnică de Urbanism şi Amenajarea Teritoriului. 

(2) Firmele amplasate în zona de protecție a monumentelor istorice din zona A2 vor fi avizate de Direcția Județeană pentru Patrimoniu Cultural Naţional Maramureş si vor fi avizate dupa caz de Comisia Tehnică de Urbanism şi Amenajarea Teritoriului. 

Art. 9. Amplasarea firmelor in zona A3
(1) Firmele amplasate pe clădirile situate în zonele protejate menționate la art.13, alin. 1 (acolo unde este permisă amplasarea construcțiilor) vor fi situate numai in zona parterului.

(2) Nu este admisă utilizarea luminii intermitente.

(3) La proiectarea firmelor se recomandă simplitatea grafică și discreția în armonie cu natura.

Capitolul 6. Amplasarea panourilor publicitare, a ecranelor şi publicităţii luminoase

Art. 10. Reglementări generale privind amplasarea panourilor publicitare, a ecranelor luminoase şi a publicităţii luminoase
(1) Este interzisă amplasarea mijloacelor de publicitate luminoase pe suporturile existente care nu au fost destinate publicităţii, cum sunt: stâlpii de telecomunicaţii şi/sau electricitate, instalaţiile de iluminat public, instalaţiile de semaforizare.

(2)  Este permisă amplasarea de mijloace publicitare pe stâlpii de iluminat, pe stâlpii special construiți pentru susținerea de cabluri de alimentare electrică a rețelei de transport în comun și/sau pe alți stâlpi ce permit amplasarea de mijloace publicitare, numai cu avizul autorității administrației publice locale și avizul deținătorului/proprietarului sau administratorului stâlpului.
(1)Pot fi amplasate panouri publicitare, ecrane şi publicitate luminoasă pe calcane, pe faţade, pe terase ori acoperişuri ale clădirilor, astfel încât sistemele lor de prindere să nu constituie o sursă de accidente şi să nu afecteze structura de rezistenţă şi funcţionarea optimă a clădirilor.

(2)Amplasarea panourilor publicitare, a ecranelor şi publicităţii luminoase pe clădiri se autorizează numai în baza unei expertize tehnice elaborate în condiţiile legii de către experţi tehnici atestaţi, precum şi a documentaţiei tehnice pentru autorizare, verificată de verificatori de proiecte atestaţi pentru cerinţele esenţiale de calitate "rezistenţă mecanică şi stabilitate", "siguranţă în exploatare" şi "securitate la incendiu", prevăzute de legislaţia în vigoare privind calitatea în construcţii.

(3) Verificarea construcţiei cu privire la respectarea cerinţelor esenţiale de calitate prevăzute la alin. (2) se realizează prin reexpertizare tehnică, la fiecare 2 ani de la data emiterii autorizaţiei de construire pentru amplasarea structurii publicitare, sau ca urmare a acţiunilor factorilor de risc naturali/antropici asupra construcţiei/elementului constructiv care susţine structura publicitară.

(4) Panourile publicitare amplasate pe calcanele sau faţadele clădirilor nu vor depăşi limitele acestora.

(5) Sunt exceptate de la prevederile prezentului articol ecranele publicitare care fac parte integrantă din faţadele clădirilor şi care au fost autorizate împreună cu acestea, în conformitate cu legislaţia în vigoare.

(1) În situaţia amplasării pe terasele sau acoperişurile construcţiilor, panourile publicitare, ecranele şi publicitatea luminoasă vor avea următoarele înălţimi:

a) cel mult 3,00 m, dacă faţada construcţiei-suport are înălţimea mai mică de 15,00 m;

b) cel mult 1/5 din înălţimea faţadei, dar nu mai mult de 6,00 m, dacă faţada construcţiei-suport are înălţimea mai mare de 15,00 m.

(1) Panourile publicitare amplasate pe sol vor fi montate astfel încât să nu împiedice circulaţia rutieră şi/sau pietonală, ori accesul pietonal şi/sau al autovehiculelor de intervenţie pe proprietăţi, cu respectarea prevederilor prezentului regulament.

(2) Panourile publicitare, indiferent de tipul de proprietate pe care au fost montate, vor fi amplasate astfel încât proiecţia la sol a acestora să fie în totalitate în interiorul proprietăţii pe care au fost autorizate.

(1) Pe străzile de categoria I, II şi III, conform clasificării prevăzute de legislaţia în vigoare privind regimul drumurilor, se pot amplasa panouri publicitare în următoarele condiţii:

a) la distanţă de minimum 3,00 m faţă de limita carosabilului, în cazul în care nu există trotuar;

b) la minimum 2,50 m înălţime de la sol, pentru panourile cu suprafaţa utilă mai mare de 2,50 m2 per faţă.

(2) Panourile de mici dimensiuni, respectiv cu suprafaţa maximă de 2,20 m2 se amplasează la o distanţă de cel puţin 25,00 m între panouri.

Excepție fac sistemele citylight care constituie suport pentru copertinele stațiilor de transport în comun și care pot însuma 4,5 m2 pentru fiecare stație; în acest caz distanțele de amplasare se aplică ansamblului stației și nu fiecărui panou în parte.

(3) Panourile de mari dimensiuni, respectiv cu suprafaţa maximă de 12,00 m2, se amplasează la o distanţă de cel puţin 50,00 m între panouri, cu avizul Arhitectului Șef.

(4) În situaţia în care ansamblul de mijloace de publicitate este constituit dintr-o succesiune de panouri publicitare de diferite dimensiuni dispuse în orice combinaţie, distanţa dintre panouri va fi de minimum 150,00 m.

(1) Amplasarea sistemelor publicitare se va face cu protejarea spaţiilor verzi amenajate ca atare şi a arborilor de aliniament stradal.

(2) Se interzice montarea pe trotuare şi spaţii pietonale cu lăţimea mai mică de 2,25 m, precum şi pe zonele verzi dintre trotuar sau spaţiu pietonal şi carosabil a panourilor publicitare cu structură proprie şi elemente de susţinere care necesită fundaţie.

(3) Realizarea elementelor de fundare/ancorare necesare asigurării stabilităţii panoului de reclamă publicitară se execută obligatoriu îngropat, respectiv sub cota suprafeţei solului/trotuarului, până la nivelul solului.

(4) Panourile publicitare vor fi luminoase sau iluminate cu sursă proprie de lumină. Alimentarea cu energie electrică a acestora se va face cu cablu subteran, fiind interzise cablajele aeriene de la stâlpii de iluminat public.

(1) De-a lungul drumurilor de interes național și judeţean, precum şi a arterelor de centură, conform clasificării prevăzute de legislaţia în vigoare privind regimul drumurilor, în cadrul zonei de protecţie a acestora se pot amplasa panouri publicitare, în următoarele condiţii:

a) la minimum 2,50 m înălţime de la sol, pentru panourile cu suprafaţa utilă mai mare de 2,50 m2 per faţă;

b) cu distanţa de minimum 30,00 m între două panouri publicitare, pe sectoarele de drum din intravilan;

c) cu distanţa de minimum 50,00 m între două panouri publicitare, pe sectoarele de drum din extravilan;

d) la minimum 50,00 m faţă de intersecţiile cu drumurile laterale cu mai mult de 4 benzi de circulaţie;

e) în afara curbelor cu vizibilitate redusă;

f) la minimum 50,00 m faţă de intersecţiile semaforizate.

    Dispoziţiile art. 24-25-26 se completează cu prevederile instituite în aceeaşi materie de Ordonanţa de Urgenţă a Guvernului nr. 195/2002 privind circulaţia pe drumurile publice, republicată, cu modificările şi completările ulterioare, şi de Ordonanţa Guvernului nr. 43/1997 privind regimul drumurilor, republicată, cu modificările şi completările ulterioare.

(1) Panourile şi ecranele publicitare amplasate pe sol în intravilanul localităţilor vor avea următoarele dimensiuni 2.20mp, 36.0mp, respectiv 40mp, conform anexa 5.  

(2) În extravilanul localităţilor pot fi amplasate panouri publicitare pe zona de protecţie a drumurilor publice, având dimensiunea de 10,00m x 4,00 m.

Capitolul 7. Reglementari specifice la amplasarea panourilor publicitare, a ecranelor şi publicitătii luminoase in zonele de publicitate restransa

Art. 11. Amplasarea panourilor publicitare, a ecranelor şi publicitătii luminoase În zona A1
(1) În zona de publicitate restrânsă A1 se pot amplasa numai panouri publicitare la sol de până la 2.20mp cu înălțime maximă de la sol de 2,50 m, panouri pentru publicitate necomercială care au ca scop informarea privind derularea unor lucrări de investiții sau alte informații de interes public, în următoarele condiții:

a) caracteristicile panoului se vor stabili în baza unei documentații ce se va supune autorizǎrii.

b) panourile publicitare vor fi amplasate pe sol astfel încât să nu împiedice percepția monumentelor istorice și a obiectivelor majore care caracterizează ansamblul, circulaţia rutieră şi/sau pietonală, ori accesul pietonal şi/sau al autovehiculelor de intervenţie și pe proprietăţi.
(2) Pentru susținerea copertinelor stațiilor de transport în comun se admit maxim două panouri;

(3) Prin excepție de la prevederile alin.(1), pe alte clădiri decât monumentele istorice se pot amplasa panouri publicitare, litere și simboluri volumetrice luminoase.

(4) Amplasarea sistemelor publicitare prevăzute la alin. (3) se face potrivit unui studiu special de semnalistică care va ține seama atât de arhitectura clădirii cât și de caracteristicile celorlalte clădiri cu care se află în relație de covizibilitate.

(5) Toate studiile și proiectele din această zonă, inclusiv propunerile pentru clădirile cu arhitectură modernă vor avea Avizul Arhitectului Șef și cel al Direcției Județeanǎ pentru Culturalǎ Maramureş.

Art. 12. Amplasarea panourilor publicitare, a ecranelor şi publicității luminoase în zona A2
(1) În zona de publicitate restrânsă A2 se pot amplasa:

a) panouri publicitare la sol de până la 2,20mp cu înălțime maximă de la sol de 2,50 m;

b) panouri publicitare de informare;

c) totemuri sau coloane – numai în incintele care nu conțin monumente sau clădiri cu valoare arhitecturală și amplasate astfel încât să nu împiedice percepția monumentului;

d) ecrane publicitare sau panouri publicitare de maxim 2,20mp numai în incintele care nu conțin monumente sau clădiri cu valoare arhitecturală și amplasate astfel încât să nu împiedice percepția monumentului;

e) panourile publicitare sau litere și simboluri volumetrice luminoase/iluminate cu înalțime de maxim 50 cm amplasate pe construcții;

(2) Caracteristicile sistemului publicitar prevăzut la alin.(1) se vor stabili în baza unei documentații ce se v-a supune autorizǎrii.

(3) Într-o incintă sistemele publicitare vor fi corelate ținând cont de cele autorizate.

(4) Toate studiile și proiectele din această zonă, inclusiv propunerile pentru clădirile cu arhitectură modernă vor avea Avizul Arhitectului Șef și cel al Direcției Județene pentru Culturǎ Maramureş in cazul monumentelor istorice, inclusiv zona lor de protecție.
Art. 13. Amplasarea panourilor publicitare, a ecranelor şi publicității luminoase În zona  A3
(1) In zona A3 este permisă amplasarea:

a) Panourilor publicitare de informare; amplasarea panoului se autorizează cu avizul administratorului/ custodelui zonei.

b) Casetele publicitare sau literele și simbolurilor volumetrice se vor amplasa numai cu Avizul Arhitectului Șef.

Art. 14. Amplasarea panourilor publicitare, a ecranelor şi publicitătii luminoase În zona B2
(1) In zona B2 se pot amplasa panouri și ecrane publicitare conform anexa 5.

(2) Pe clădirile din această zonă, în situaţia amplasării mai multor panouri, acestea vor fi realizate unitar.

(3) Se admit sistemele de publicitate luminoasă tip roof- top.

Capitolul 8. Panourile publicitare mobile 

Art. 15. Reguli generale
(1) Pe trotuarele/spaţiile pietonale cu o lăţime de cel puţin 2,00mp se pot amplasa panouri publicitare mobile pliante, obligatoriu cu doua fețe, având ca scop promovarea comercială, comunicarea de tarife sau acţiuni promoţionale, specifice activităţii desfăşurate de beneficiarul publicităţii, în următoarele condiţii:

a) dimensiunile maxime ale panoului vor fi de 0,50 m x 0,90 m;

b) amplasarea panoului este permisă numai în dreptul spaţiului destinat activităţii care face obiectul publicităţii şi numai pe durata programului zilnic de funcţionare a acestuia.

(2) Amplasarea panourilor publicitare mobile se face în baza Avizul Arhitectului Șef.

Capitolul 9. Mobilierul urban si ediculele supraterane ale infrastructurii tehnico-edilitare ca suport publicitar – 

Art. 16. Reguli generale de amplasare
(1) Pot fi utilizate ca suport publicitar următoarele tipuri de mobilier urban: adăposturile destinate publicului/staţiile de autobuz, chioşcurile de ziare şi alte chioşcuri cu activităţi comerciale, coloanele port-afiş, cabinele telefonice şi altele asemenea, dacă au fost proiectate de așa natură.
(2) Ediculele edilitare amplasate în spațiul public pot fi utilizabile ca suport publicitar, cu acordul proprietarului.
(3) Adăposturile destinate publicului şi staţiile de autobuz pot fi utilizate ca suport de publicitate pentru panouri publicitare.

(4) Chioşcurile de ziare şi alte chioşcuri cu activităţi comerciale pot fi utilizate ca suport de publicitate, dacă sistemul constructiv al chioşcurilor respective permite o astfel de utilizare; dacă publicitatea se face prin colantare, suprafaţa totală de publicitate poate fi egală cu suprafaţa chioşcului.

(5) Se pot instala panouri pe acoperişul adăposturilor destinate publicului, staţiilor de autobus şi al chioşcurilor, dacă sistemul constructiv permite susţinerea unor elemente suplimentare care să nu pună în pericol siguranţa cetăţenilor.

(6) Coloanele port-afiş vor putea fi utilizate numai pentru afişe şi/sau anunţuri de spectacole şi manifestări culturale; este interzisă suprapunerea de afişe de spectacol în cazul în care termenul la care acestea vor avea loc nu a fost depăşit.

Capitolul 10. Publicitatea pe stâlpi (bannere, indicatoare publicitare direcţionale, steaguri publicitare)

Art. 17. Reguli generale
În Municipiul Baia Mare se interzice amplasarea bannerelor publicitare.
(1) Este permisă amplasarea de indicatoare publicitare direcţionale pe stâlpii de iluminat public care nu sunt amplasaţi în interiorul intersecţiilor sau al sensurilor giratorii, în următoarele condiţii:

a) nu folosesc lumină dinamică; iar cele cu lumină statică nu vor folosi culorile specifice semnalizărilor rutiere;

b) vor avea dimensiunile de până la 0.80x1.20 m;

c) înălţimea de amplasare este de minimum 4.00 m;

d) pe un stâlp se poate monta un singur indicator publicitar direcţional;

e) proiecţia la sol a indicatoarelor publicitare se va situa în afara gabaritului carosabilului;

(2) Indicatoarele publicitare direcţionale se amplasează numai după obținerea autorizaţiei de construire, emisă conform prevederilor legale în vigoare, şi în baza unui contract de închiriere valabil încheiat  cu administratorul stâlpului.
(1) Steagurile publicitare montate pe catarg şi pe stâlpi, la înălţimea minimă de 2,50 m de la cota terenului amenajat, se amplasează numai în locuri în care nu împiedică vizibilitatea circulaţiei rutiere. In aceleași condiții se amplasează și pancartele, cu ocazia diverselor evenimente sau manifestaţii cu durata strict limitată.

(2) Pe un catarg sau stâlp se pot amplasa maximum două steaguri obligatoriu la aceeaşi înălţime faţă de sol, de aceiaşi dimensiune şi montate echilibrat pe ambele laturi ale catargului/stâlpului, în acelaşi plan.

(3) Durata de menţinere a steagurilor publicitare va fi de maximum 90 de zile calendaristice, cu posibilitatea prelungirii acestei perioade cu încă 90 de zile.

(4) Sunt exceptate de la prevederile alin. (1) - (3) steagurile publicitare amplasate în încintele centrelor comerciale, supermagazinelor, hipermagazinelor, parcurilor comerciale, parcurilor industriale astfel definite în conformitate cu legislaţia în vigoare, cu condiţia să nu afecteze vizibilitatea circulaţiei rutiere.

Art. 18. Amplasarea mesh-urilor: Reguli generale
(1) În municipiul Baia Mare se interzice amplasarea mesh-urilor, cu excepția amplasǎrii acestora pe schele aferente lucrǎrilor de execuție autorizate.
(2) Prin excepție de la prevederile alin.(1), în cazul executării lucrărilor de consolidare/restaurare la exteriorul construcţiilor, inclusiv a clădirilor monument istoric se admite amplasarea mesh-urilor cu rol de plasă de protecţie către domeniul public și dacă reproduc imaginea construcţiei după consolidare/restaurare.
(3) Durata maximă de menținere a mesh-urilor prevăzute la alin.(2) este durata lucrărilor de consolidare/restaurare.
(4) Mesh-urile prevăzute la alin.(2) pot include și mesaj publicitar cu condiția ca eventualele texte de publicitate comercială vor ocupa cel mult 15%  din suprafața totală a acesteia.
(5) Amplasarea mesh-ului se autorizează odată cu lucrările de organizare de șantier pentru restaurare/consolidare sau face obiectul unui aviz ulterior potrivit art.7 alin.(2).
(6) Taxa de publicitate se datorează numai pentru suprafața alocată publicitați comerciale.
(7) Se pot amplasa mesh-uri digitale pe faţadele clădirilor cu funcţiuni comerciale şi de birouri, dar numai cu acordul proprietarilor clădirilor respective.
Capitolul 11. Sisteme publicitare speciale amplasate la sol

Art. 19. Reguli generale privind Proiectele PUBLICITARE SPECIALE AMPLASATE LA SOL
(1) Proiectele publicitare speciale sunt forme de publicitate cu caracter de unicat prin caracteristicile constructive adoptate și se autorizează ca obiect cu rol publicitar si decorativ în același timp, fiind amplasate pe spațiul public sau în incintele instituțiilor publice, și în alte spații largi.

(2) Acest tip de publicitate trebuie să îndeplinească urmatoarele condiții:

a) se va amplasa în baza Avizul Arhitectului Șef;

b) se va armoniza cu spațiu dominant și cu caracterul zonei;

Capitolul 12. Publicitatea temporară și proiectele publicitare speciale cu caracter temporar

Art. 20. Reguli generale privind publicitatea temporară Şi proiectele publicitare speciale cu caracter temporar
(1) Publicitatea temporara și proiectele publicitare speciale cu caracter temporar se realizează folosind structuri publicitare autoportante iar proiectele publicitare speciale  întrunesc condițiile prevăzute la art.6 alin.(3).

(2) Se vor va utiliza pentru mijloacele de publicitate temporară şi pentru proiectele publicitare speciale acele spatii publice în care nu este perturbată circulația pietonală, siguranța cetățeanului, accesele la imobile și fluxurile de evacuare .

(3) Amplasarea mijloacelor de publicitate temporară se va face numai după obţinerea avizului pentru publicitate temporară. Perioada de valabilitate a avizului pentru publicitate temporară este de 30 de zile şi poate fi prelungită o singură dată, la cererea solicitantului, cu o perioadă cel mult egală cu cea aprobată iniţial.

(4) În situaţia în care la încheierea perioadei de valabilitate a avizului pentru publicitate temporară, în conformitate cu prevederile art. 6, există mai multe solicitări de amplasare de mijloace de publicitate temporară, autoritatea administraţiei publice locale va atribui amplasamentul prin licitaţie publică organizată în condiţiile legii.

(5) În cazul solicitării schimbării locaţiilor în alte amplasamente decât cele stabilite iniţial, se va obţine avizul pentru publicitate temporară al autorităţii administraţiei publice locale.

(6) Schimbarea locaţiilor prevăzute la alin. (4) se va face numai în situaţia în care locaţiile licitate iniţial nu mai pot fi puse la dispoziţia contractantului ca urmare a executării unor lucrări de interes public.

(1)  Executarea şi amplasarea structurilor publicitare autoportante şi a proiectelor publicitare speciale se face în baza unei documentaţii tehnice întocmite de un arhitect cu drept de semnătură.

(2) Amplasarea mijloacelor de publicitate temporară se va face numai după obţinerea avizului pentru publicitate temporară prevazut la art.6.

Art. 21. Publicitatea temporară şi proiectele publicitare speciale cu caracter temporar in zonele de publicitate restrânsă A1
(1) De regulă, în zona de publicitate restrânsă A1 nu se amplasează sistemele publicitare prevazute la art.40, în mod excepţional, pentru evenimentele organizate în zona A1, de către autoritatea locală, este permisă amplasarea de astfel de sisteme cu Avizul Arhitectului Șef și avizul Direcţiei Judetene de Culturǎ Maramureș.

Art. 22. Afişele publicitare şi anunţurile de mică publicitate – reguli generale
(1) În vederea asigurării eficientei informări a cetăţenilor, a libertăţii de expresie şi esteticii urbane, autorităţile administraţiei publice locale vor instala în amplasamente cu vizibilitate, în condiţiile regulamentului local de publicitate, panouri speciale destinate afişelor publicitare şi anunţurilor de mică publicitate. 

(2) Modelele panourilor si coloanelor destinate afișelor se va aproba de către Comisia de Arhitecturǎ și Esteticǎ Urbanǎ și Avizul Arhitectului Șef.

(3)  Panourile prevăzute la alin. (1) vor fi curăţate prin grija compartimentelor de specialitate din cadrul administraţiei publice locale.

(1) Este interzisă amplasarea de afişe publicitare care să acopere alte afişe publicitare postate anterior, aflate în perioada de valabilitate, care fac publicitate unor evenimente/acţiuni/campanii aflate în derulare sau care urmează să se deruleze.

(2) Amplasarea afişelor, distribuirea de mostre şi tipărituri (pliante, flyere, etc) prin intermediul difuzorilor  volanţi sau din aparate de zbor, se va desfăşura în baza Avizului Arhitectului Șef. 

Art. 23. Publicitatea pe vehicule şi pe mijloace de transport în comun - reguli generale
(1)   Vehiculele special echipate în scopuri de publicitate, prin lipirea de afişe, montarea de panouri sau inscripţionarea cu texte publicitare ori altele asemenea, vor putea fi autorizate să circule pe teritoriul localităţii cu condiţia obţinerii avizului pentru publicitate temporară, pe o durată determinată şi pe un traseu stabilit de autoritatea administraţiei publice locale, conform prevederilor conţinute în avizul pentru publicitate temporară, cu avizul Comisiei de Circulații și Avizul Arhitectului Șef.
(2)  Staţionarea vehiculelor publicitare pe drumurile publice sau în locurile vizibile dinspre acestea este interzisă.

(3) Vehiculele special echipate în scopuri de publicitate nu vor circula în convoi mai mare de două maşini şi cu o viteză mai mare decât jumătate din viteza admisibilă pe tronsonul de stradă.

(4) Circulaţia convoaielor este permisă numai cu ocazia manifestărilor speciale, în baza avizului emis de autoritatea administraţiei publice, cu durata de valabilitate de o zi. 
(5) Este permisă utilizarea ca suport pentru afişe/reclame publicitare a mijloacelor de transport în comun, cum ar fi tramvaie, troleibuze, autobuze, microbuze, cu condiţia ca prin aceasta să nu fie afectată vizibilitatea călătorilor înspre exteriorul mijlocului de transport.

Art. 24. Sancțiuni
(1) Nerespectarea prevederilor prezentei legi atrage răspunderea materială şi contravenţională, după caz.

(2) Constituie contravenţii următoarele fapte:

a) amplasarea mijloacelor de publicitate fără aviz pentru publicitatea temporară ori cu nerespectarea prevederilor acestuia şi a documentaţiei tehnice care a stat la baza eliberării avizului, precum şi montarea panourilor publicitare cu structură proprie şi elemente de susţinere care necesită fundaţie, fără autorizaţie de construire;

b) nerespectarea de către proprietarii mijloacelor de publicitate a tipurilor şi dimensiunilor mijloacelor de publicitate admise, în conformitate cu prevederile regulamentelor locale privind amplasarea mijloacelor de publicitate;

c) folosirea mijloacelor de publicitate sonore care pot tulbura liniştea publică, a vehiculelor publicitare care nu au obţinut aviz pentru publicitate temporară sau a mijloacelor de publicitate luminoasă care pot perturba traficul auto şi pietonal;

d) nerespectarea obligaţiei de a readuce amplasamentul şi mediul înconjurător la starea iniţială, inclusiv prin înierbare sau asfaltare pentru mijloacele de publicitate amplasate la nivelul solului;

e) nerespectarea obligaţiilor privind întreţinerea mijloacelor de publicitate şi afişarea permanentă a unor mesaje în cadru;

f) amplasarea de afişe publice, a anunţurilor de mică publicitate în alte locuri decât pe panourile special destinate acestora;

g) nerespectarea de către autorităţile administraţiei publice locale a obligaţiei de a instala panouri speciale destinate afişelor publicitare pentru evenimente, spectacole şi concerte şi a anunţurilor de mică publicitate, precum şi de a identifica amplasamentele destinate pentru mijloacele de publicitate temporară şi pentru proiectele publicitare speciale.

(3) Contravenţiile prevăzute la alin. (1), săvârşite de persoanele fizice sau juridice, se sancţionează după cum urmează:

a) cu amendă de la 1.000 lei la 10.000 lei, cele prevăzute la lit. a), b) şi f);

b) cu amendă de la 1.000 lei la 20.000 lei, cele prevăzute la lit. c), d) şi g);

c) cu amendă de la 500 lei la 1.000 lei, cea prevăzută la lit. e)

Art. 25. Dispoziţii tranzitorii și finale
(1) Controlul de stat privind respectarea aplicării prevederilor prezentei legi pentru amplasarea mijloacelor de publicitate, de către autoritatea publică locală, prin intermediul regulamentelor locale, se exercită de către Inspectoratul de Stat în Construcţii.

(2) Primarii şi organele de control din cadrul autorităţilor administraţiei publice locale au obligaţia să urmărească respectarea disciplinei în domeniul urbanismului şi al autorizării executării lucrărilor pentru amplasarea mijloacelor de publicitate pe teritoriul localităţilor şi, în funcţie de încălcarea prevederilor legale, să aplice sancţiunile prevăzute de prezenta lege.

(3) Constatarea contravenţiilor se face de către persoanele împuternicite din cadrul Inspectoratului de Stat în Construcţii pentru contravenţiile săvârşite de către autorităţile administraţiei publice locale şi de către organele de control ale autorităţilor administraţiei publice locale sau, după caz, de către poliţiştii locali în cazul contravenţiilor săvârşite de operatorii economici.

(4) Inspectoratul de Stat în Construcţii poate dispune oprirea executării lucrărilor de amplasare a mijloacelor de publicitate, atunci când constată că acestea se realizează cu încălcarea dispoziţiilor legale.

(5) Inspectoratul de Stat în Construcţii aduce la cunoştinţa autorităţii administraţiei publice locale pe teritoriul căreia s-a efectuat controlul constatările şi măsurile dispuse, iar organele de control ale autorităţii administraţiei publice locale au obligaţia să se conformeze celor dispuse de Inspectoratul de Stat în Construcţii.

(6) Aplicarea sancţiunilor se face după cum urmează:

a) de către agentul constatator, în cazul contravenţiilor constatate de către personalul împuternicit din cadrul Inspectoratului de Stat în Construcţii;

b) de către şeful compartimentului care coordonează activitatea de amenajare a teritoriului şi de urbanism sau, după caz, de către primarul localităţii în care s-a săvârşit contravenţia, în cazul contravenţiilor constatate de către organele de control ale autorităţilor administraţiei publice locale sau de către poliţiştii locali.
(1) În vederea asigurării respectării prevederilor regulamentului local privind amplasarea mijloacelor de publicitate cu situaţia de fapt din teren, autorităţile administraţiei publice locale, în termen de 90 de zile de la adoptarea acestuia, vor identifica şi vor notifica proprietarii de mijloace de publicitate a căror amplasare nu mai corespunde cu noile reglementări, astfel:

a) a)pentru panourile situate pe domeniul public şi privat al statului şi al autorităţilor publice locale, care nu sunt autorizate în conformitate cu prevederile legale sau care au fost amplasate fără respectarea prevederilor legale ori care nu au inscripţionate informaţiile privind denumirea operatorului şi codul de identificare fiscală a acestuia se va dispune dezafectarea;

b) b)pentru panourile situate pe proprietatea persoanelor fizice sau juridice, care nu au fost autorizate sau care nu au contracte de închiriere valabile ori care nu au inscripţionate informaţiile privind denumirea operatorului şi codul de identificare fiscala a acestuia, se va dispune dezafectarea.

(2) Constituie contravenţie nerespectarea obligaţiei de dezafectare şi/sau conformare stabilite la alin. (1) lit. a) şi b) şi se sancţionează cu amenda de la 1.000 lei la 20.000 lei.

(3) Sancţiunii prevăzute la alin. (2) i se aplică în mod corespunzător dispoziţiile cap. VI din Legea nr. 185/2013 privind amplasarea şi autorizarea mijloacelor de publicitate, cu modificările ulterioare.
Contravenţiile prevăzute în prezentul Regulament se constată şi se sancţionează de împuterniciţi ai Primarului municipiului Baia Mare prin Poliţia Locală.
� Indicatoare publicitare directionale, panouri de orientare, placute de avertizare si alte asementea legate de utilizarea publica.

